ฝ่ายค้านเตรียมยื่นญัตติขอเปิดอภิปรายไม่ไว้วางใจรัฐมนตรีรายบุคคล ภายใต้ "ยุทธการเด็ดหัว สอยนั่งร้าน"
นายแพทย์ ชลน่าน ศรีแก้ว ผู้นำฝ่ายค้านในสภาผู้แทนราษฎร และหัวหน้าพรรคเพื่อไทย แถลงร่วมกับแกนนำพรรคร่วมฝ่ายค้าน ว่า ฝ่ายค้านจะยื่นญัตติอภิปรายไม่ไว้วางใจนายกรัฐมนตรีและรัฐมนตรีรายบุคคล ในวันที่ 15 มิถุนายนนี้ ในเวลา 10.00 น. โดยจะใช้ชื่อ "ยุทธการเด็ดหัว สอยนั่งร้าน" มีผู้ถูกอภิปรายคือ นายกรัฐมนตรีและรัฐมนตรีรายบุคคล รวมจำนวน 10 คน หัวมี 1 คนคือ นายกรัฐมนตรี และนั่งร้านจาก 3 พรรค ซักฟอกครบทั้ง รัฐมนตรีจากพรรคพลังประชารัฐ พรรคภูมิใจไทยและพรรคประชาธิปัตย์ พรรคละ 3 คน รวม 10 คน ตามข้อกล่าวหา 6 ข้อ เช่น เกี่ยวกับความผิดพลาดบกพร่องบริหารราชการแผ่นดิน ฝ่าฝืนจริยธรรม ละเมิดสิทธิ ส่อทุจริต เอื้อประโยชน์และไม่ปฏิบัติตามที่แถลงต่อรัฐสภาทำลายระบบประชาธิปไตย แต่จะมีรัฐมนตรีที่ถูกคดีล่าสุดคือ นางสาวกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ กับนายนิพนธ์ บุญญามณี รัฐมนตรีช่วยว่าการกระทรวงมหาดไทยด้วยหรือไม่ยังไม่ขอตอบ แต่หากมีข้อมูลเพิ่มก็จะพิจารณาเพิ่มสำหรับกรณีที่วุฒิสภาจะขอเปิดอภิปรายทั่วไปโดยไม่ลงมตินั้น นายแพทย์ ชลน่าน กล่าวว่า ต้องดูเนื้อหาของรัฐธรรมนูญว่ายื่นได้หรือไม่ ซึ่งหากเป็นไปตามบทบัญญัติรัฐธรรมนูญว่ามีปัญหาสำคัญจริงถือว่าเป็นการทำหน้าที่ในการตรวจสอบควบคุมการบริหารราชการแผ่นดิน ซึ่งฝ่ายค้านจะดูพฤติกรรมในการอภิปรายหากถ้าผิดจากเจตจำนงของรัฐธรรมนูญเป็นการแถลงผลงาน หรือผลสัมฤทธิ์ในการบริหารราชการแผ่นดินก็ถือว่าน่าจะเป็นการใช้วุฒิภาในการฟอกขาว แต่เชื่อว่าวุฒิสภาคงไม่เห็นด้วยที่จะใช้เวทีสภามาเป็นเวทีฟอกขาวให้รัฐบาล